Olje- og energidepartementet

Kap. 1800, 1810, 1815, 1820, 1830, 1840, 2440, 2490, 4800, 4810, 4820, 5440, 5490 og 5685

Prop. 18 S

(2018–2019)

Proposisjon til Stortinget (forslag til stortingsvedtak)

Endringar i statsbudsjettet 2018 under
Olje- og energidepartementet

Tilråding frå Olje- og energidepartementet 23. november 2018,
godkjend i statsråd same dagen.
(Regjeringa Solberg)

# Innleiing

I denne proposisjonen kjem Olje- og energidepartementet med framlegg til endringar i statsbudsjettet 2018 i samsvar med kapittel 2. I kapittel 3 gjer departementet greie for behandlinga av meirverdiavgift når det gjeld forprosjektering av fullskala CO2-handtering. I kapittel 4 gjer departementet greie for bruk av fullmakter under petroleumsverksemda.

# Endringar i statsbudsjettet 2018

Kap. 1800 Olje- og energidepartementet

Post 21 Spesielle driftsutgifter, kan overførast, kan nyttast under post 72

Det er foreslått å redusere løyvinga med 1,5 mill. kroner, til om lag 19,4 mill. kroner. Ein viser til omtale og tilsvarande utgiftsauke under kap. 1800, post 71 Tilskot til Norsk Oljemuseum.

Post 70 Tilskot til internasjonale organisasjonar mv.

EUs rammeprogram for konkurranseevne og innovasjon (CIP) vart avslutta i 2013. Det er sett av 1,8 mill. kroner under posten i 2018 for å dekkje uteståande forpliktingar for den norske deltakinga i programmet. Olje- og energidepartementet er blitt underretta om at det ikkje vil bli utbetalingar til CIP i 2018.

Innlemming i EØS-avtala av forordning 714/2009 om grensekryssande krafthandel og forordning 713/2009 som sikrar norsk deltaking i EUs byrå for samarbeid mellom nasjonale reguleringsmyndigheiter på energiområdet, ACER, er ikkje tredd i kraft. Det er sett av 2,8 mill. kroner i økonomisk bidrag til ACER under posten som ikkje vil påløpe i 2018.

På denne bakgrunnen er det foreslått å redusere løyvinga med til saman 4,6 mill. kroner, til 3,2 mill. kroner.

Post 71 Tilskot til Norsk Oljemuseum

Utstillinga «Energi – problemet eller løsningen?» har vore i drift ved museet i fem år og Norsk Oljemuseum foreslår å skifte ut utstillinga med ei ny utstilling med nytt oppdatert og moderne innhald. Den nye utstillinga skal handle om utfordringane verda og Noreg står overfor som følgje av auka energibehov og klimaendringar. Utstillingsprosjektet har ei kostnadsramme på 5 mill. kroner. Det er foreslått at staten støttar den nye utstillinga med 1,5 mill. kroner over Olje- og energidepartementets budsjett. Norsk Oljemuseum vil medverke med 0,5 mill. kroner av finansieringa frå sin eigenkapital, mens Equinor ASA har gitt tilsegn om støtte for dei resterande 3 mill. kroner.

Det er foreslått å auke løyvinga med 1,5 mill. kroner, til 15 mill. kroner. Ein viser til tilsvarande reduksjon under kap. 1800, post 21 Spesielle driftsutgifter.

Kap. 1810 Oljedirektoratet

Post 01 Driftsutgifter

Oljedirektoratet har motteke fleire søknader enn venta i samband med konsesjonsrunden i år i førehandsdefinerte område, TFO 2018, noko som gir auka arbeidsmengd til behandling av søknader. Arbeidet med å behandle konsesjonssøknader er gebyrfinansiert.

Det er foreslått å auke løyvinga med 3,5 mill. kroner, til 305,7 mill. kroner. Ein viser til tilsvarande inntektsauke under kap. 4810, post 01 Gebyrinntekter.

Post 23 Oppdrags- og samarbeidsverksemd, kan overførast

Utgifter til Oljedirektoratets samarbeidsavtale med Direktoratet for utviklingssamarbeid (Norad) om rådgiving innanfor petroleumsforvaltning for utviklingsland (Olje for utvikling) er anslått å bli 10 mill. kroner lågare enn gjeldande løyving. Reduksjonen skuldast mindre aktivitet i enkelte prosjekt som følgje av forseinka signering av nye institusjonsavtaler.

På denne bakgrunnen er det foreslått å redusere løyvinga med 10 mill. kroner, til om lag 106,8 mill. kroner. Ein viser til tilsvarande inntektsreduksjon under kap. 4810, post 02 Oppdrags- og samarbeidsinntekter.

Kap. 1815 Petoro AS

Post 72 Administrasjon, Petoro Iceland AS

Post 73 Statleg deltaking i petroleumsverksemd på islandsk kontinentalsokkel, kan overførast

Petoro Iceland AS har frå 2013 til 2018 forvalta statens deltakarpartar i tre utvinningsløyve på islandsk sokkel. I tråd med tilrådinga frå operatøren vart det i januar 2018 bestemt ikkje å føre vidare aktiviteten i det siste aktive løyvet. Islandske myndigheiter ser på løyvet som bortfalle.

På denne bakgrunnen er det foreslått å redusere løyvinga under post 72 Administrasjon, Petoro Iceland AS med om lag 1,1 mill. kroner, til 400 000 kroner for dekning av utgifter som har komme til i 2018.

Vidare er det foreslått å redusere løyvinga under post 73 Statleg deltaking i petroleumsverksemd på islandsk kontinentalsokkel med om lag 18,4 mill. kroner, til 350 000 kroner for dekning av utgifter som har komme til i 2018.

Kap. 1820 Noregs vassdrags- og energidirektorat

Post 22 Flaum- og skredførebygging, kan overførast, kan nyttast under postane 45, 60 og 72

Store nedbørsmengder i slutten av oktober, kombinert med snøsmelting i fjellet, førte til store lokale overfløymingar, endringar i elve- og bekkeløp og omfattande masseavlagring i Oppland, Sogn og Fjordane og Hordaland. Noregs vassdrags- og energidirektorat (NVE) har berekna eit løyvingsbehov på til saman 55 mill. kroner til krise- og hastetiltak som følgje av flaumen. Krisetiltaka er berekna til 25 mill. kroner og omfattar oppreinsking og å avverje akutt fare for ytterlegare skadar. Hastetiltaka er berekna til 30 mill. kroner. Det er uvisse knytt til dei estimerte kostnadene for hastetiltak og framdrifta i arbeida då planlegginga er i ein tidleg fase.

På denne bakgrunnen er det foreslått å auke løyvinga med totalt 55 mill. kroner, til om lag 316,5 mill. kroner.

Post 23 Oppdrags- og samarbeidsverksemd, kan overførast

Utgifter til internasjonale rådgivingsoppdrag og bistand innanfor vass- og energisektoren, er anslått å bli 5 mill. kroner lågare enn gjeldande løyving. Reduksjonen har samanheng med mindre aktivitet og forseinkingar i ulike program.

På denne bakgrunnen er det foreslått å redusere løyvinga med 5 mill. kroner, til om lag 81,8 mill. kroner. Ein viser til tilsvarande inntektsreduksjon under kap. 4820, post 02 Oppdrags- og samarbeidsinntekter.

Kap. 1830 Forsking og næringsutvikling

Post 70 Tilskot til Nordisk Energiforsking

Noreg medverkar til finansieringa av Nordisk Energiforsking som er finansiert i fellesskap av dei nordiske landa etter ein fastsett fordelingsnøkkel basert på landa sitt brutto nasjonalprodukt. Olje- og energidepartementet har utbetalt om lag 10,3 mill. kroner til Nordisk Energiforsking i 2018.

Det er foreslått å redusere løyvinga med 1 mill. kroner, til 10,3 mill. kroner.

Kap. 1840 CO2-handtering

Post 71 Tilskot til Teknologisenter for CO2-fangst på Mongstad

Posten omfattar utgifter til TCM Operations DA som står for drifta av testanlegga for CO2-fangst på Mongstad og TCM Assets AS som står som eigar av anlegga ved teknologisenteret og betalar den kommunale eigedomsskatten.

Det er foreslått å redusere løyvinga med 2 mill. kroner, til 193 mill. kroner. Reduksjonen har samanheng med tilbakebetaling/avrekning av driftsutgifter for 2017.

Kap. 2440/5440 Statens direkte økonomiske engasjement i petroleumsverksemda

Endring av løyvingar på statsbudsjettet 2018 under kap. 2440/5440 Statens direkte økonomiske engasjement i petroleumsverksemda (i mill. kroner)

05J1xt2

|  |  |  |  |
| --- | --- | --- | --- |
| Kap./post/underpost | Gjeldande løyving 20181 | Forslag til ny løyving for 2018 | Endring |
| 2440 | 30 | Investeringar  | 25 000 | 24 000 | -1 000 |
| Sum kap. 2440 | 25 000 | 24 000 | -1 000 |
|  |  |  |  |  |  |
| 5440 | 24.1 | Driftsinntekter  | 153 200 | 184 000 | 30 800 |
|  | 24.2 | Driftsutgifter  | -28 300 | -30 100 | -1 800 |
|  | 24.3 | Leite- og feltutviklingsutgifter  | -2 100 | -2 100 | - |
|  | 24.4 | Avskrivingar  | -26 000 | -24 000 | 2 000 |
|  | 24.5 | Renter av statens kapital  | -3 300 | -3 100 | 200 |
|  | 24 | Driftsresultat  | 93 500 | 124 700 | 31 200 |
|  | 30 | Avskrivingar  | 26 000 | 24 000 | -2 000 |
|  | 80 | Renter av statens kapital  | 3 300 | 3 100 | -200 |
| Sum kap. 5440 | 122 800 | 151 800 | 29 000 |
|  |  |  |  |  |  |
| Kontantstraum til SDØE: |  |  |  |
| Innbetalingar2  | 153 200 | 184 000 | 30 800 |
| Utbetalingar3  | 55 400 | 56 200 | 800 |
| Netto kontantstraum frå SDØE | 97 800 | 127 800 | 30 000 |

1 Gjeldande løyving for 2018 er basert på Stortingets løyvingsvedtak av 13. desember 2017 og seinare endringar i 2018 (revidert budsjett), jf. Prop. 85 S (2017–2018) og Innst. 400 S (2017–2018)

2 Innbetalingar = driftsinntekter

3 Utbetalingar = investeringar + driftsutgifter + leite- og feltutviklingskostnader

Overslaget for kap. 2440, post 30 Investeringar er redusert med 1 000 mill. kroner, til 24 000 mill. kroner. Nedgangen skuldast lågare investeringsoverslag for Johan Sverdrup, redusert produksjonsboring som følgje av forseinka oppstart av Cat J-riggane på Oseberg og Gullfaks, og endra boreplanar for enkelte felt.

Overslaget for kap. 5440, underpost 24.1 Driftsinntekter er auka med 30 800 mill. kroner, til 184 000 mill. kroner. Auken skuldast høgare prisføresetnader for olje og gass. Vidare blir noko høgare gassproduksjon motverka av noko lågare oljeproduksjon. Overslaget baserer seg på ein oljepris for 2018 på 632 kroner per fat samanlikna med 519 kroner per fat i revidert budsjett 2018.

Overslaget for kap. 5440, underpost 24.2 Driftsutgifter er auka med 1 800 mill. kroner, til 30 100 mill. kroner. Auken skuldast høgare tariffkostnader grunna auka sal av gass, høgare produksjonskostnader med venta auke i vedlikehaldskostnader i fjerde kvartal, og auka kostnader til kjøp av tredjepartsgass.

Overslaget for kap. 5440, underpost 24.4 Avskrivingar er redusert med 2 000 mill. kroner, til 24 000 mill. kroner. Nedgangen skuldast oppdatert reservegrunnlag, og lågare sal av olje og investeringar.

Overslaget for kap. 5440, underpost 24.5 Renter av statens kapital er redusert med 200 mill. kroner, til 3 100 mill. kroner. Nedgangen skuldast oppdatert rentesats.

Endringar i underpostar omtalt over medfører at overslaget for driftsresultatet til SDØE er auka med 31 200 mill. kroner, frå 93 500 mill. kroner til 124 700 mill. kroner.

Overslaget for netto kontantstraum frå SDØE er auka frå 97 800 mill. kroner til 127 800 mill. kroner, ein auke på 30 000 mill. kroner frå gjeldande løyving for 2018.

Kap. 2490 NVE Anlegg

Post 24 Driftsresultat

Endringar under kap. 2490 NVE Anlegg (i 1 000 kr)

06J1xt2

|  |  |  |  |  |
| --- | --- | --- | --- | --- |
| Kap./post/underpost | Nemning  | Gjeldandeoverslag | Nytt overslag | Endring |
| 2490 | 24.1 | Driftsinntekter  | -80 000  | -106 500 | -26 500 |
|  | 24.2 | Driftsutgifter  | 75 200 | 101 700 | 26 500 |
|  | 24.3 | Avskrivingar  | 4 600 | 4 600 | - |
|  | 24.4 | Renter av statens kapital  | 200 | 200 | - |
|  | 24.5 | Investeringsformål  | 0 | 0 | - |
|  | 24.6 | Reguleringsfond  | -5 000 | -5 000 | - |
|  | 24 | Driftsresultat  | -5 000  | -5 000 | 0 |

Overslaget for kap. 2490, underpost 24.1 Driftsinntekter er auka med 26,5 mill. kroner, til 106,5 mill. kroner. Auken skuldast høgare omsetning som følgje av auka oppdragsmengde, i hovudsak i region Vest.

Overslaget for kap. 2490, underpost 24.2 Driftsutgifter er auka med 26,5 mill. kroner, til 101,7 mill. kroner. Auken heng saman med utgiftsauke til varer, tenester og underleveransar som følgje av den auka aktiviteten.

Ovannemnde endringar medfører inga endring i NVE Anlegg sitt driftsresultat.

Post 45 Større utstyrsanskaffingar og vedlikehald, kan overførast

NVE Anlegg legg opp til å selje utstyr mv. som til saman er venta å gi netto om lag 1,4 mill. kroner i auka inntekter, jf. kap. 5490, post 01 Sal av utstyr mv. Det er foreslått at NVE Anlegg kan nytte salsinntektene til investeringar i nytt utstyr.

På denne bakgrunnen er det foreslått løyvd 1,4 mill. kroner.

Kap. 4800 Olje- og energidepartementet

Post 02 Ymse inntekter

Gjennom behandlinga av Prop. 119 S (2014–2015), jf. Innst. 360 S (2014–2015), og Prop. 122 S (2015–2016), jf. Innst. 400 S (2015–2016), vart løyvinga til Petoro auka med høvesvis 7 mill. kroner og 5,3 mill. kroner, til dekning av ekstern juridisk og teknisk bistand i samband med to rettstvistar; Norne-Alve valdgift og kontantoppgjer Statfjord. Tvistane handla om spørsmål av teknisk karakter og gjaldt blant anna avtaler regulert av forskrift om bruk av innretningar av andre. Det var usemje om kostnadsdeling og kontantoppgjer.

Sakene er no avslutta og Petoro har orientert departementet om at 1,3 mill. kroner av midlane ikkje er nytta. Petoro vil betale tilbake dei unytta midlane til Olje- og energidepartementet.

På denne bakgrunnen er det foreslått løyvd 1,3 mill. kroner.

Kap. 4810 Oljedirektoratet

Post 01 Gebyrinntekter

Det er foreslått å auke løyvinga med 3,5 mill. kroner, til om lag 29,1 mill. kroner. Ein viser til omtale og tilsvarande utgiftsauke under kap. 1810, post 01 Driftsutgifter.

Post 02 Oppdrags- og samarbeidsinntekter

Det er foreslått å redusere løyvinga med 10 mill. kroner, til om lag 106,8 mill. kroner. Ein viser til omtale og tilsvarande utgiftsreduksjon under kap. 1810, post 23 Oppdrags- og samarbeidsverksemd.

Kap. 4820 Noregs vassdrags- og energidirektorat

Post 02 Oppdrags- og samarbeidsinntekter

Det er foreslått å redusere løyvinga med 5 mill. kroner, til om lag 81,8 mill. kroner. Ein viser til omtale og tilsvarande utgiftsreduksjon under kap. 1820, post 23 Oppdrags- og samarbeidsverksemd.

Post 40 Flaum- og skredførebygging

Posten omfattar inntekter frå kommunar for sikrings- og miljøtiltak som er gjennomført i regi av NVE. Nytt overslag gir grunnlag for å auke løyvinga med 6 mill. kroner, til 27 mill. kroner.

Kap. 5490 NVE Anlegg

Post 01 Sal av utstyr mv.

NVE Anlegg legg opp til å selje utstyr mv. som til saman er venta å gi netto om lag 1,4 mill. kroner i auka inntekter i 2018.

Det er foreslått å auke løyvinga med 1,4 mill. kroner, til 1,6 mill. kroner. Ein viser til tilsvarande auke under kap. 2490, post 45 Større utstyrsanskaffingar og vedlikehald.

Kap. 5685 Aksjar i Equinor ASA

Post 85 Utbytte

Equinor ASA har utbetalt totalt om lag 10 590 mill. kroner i utbytte til Olje- og energidepartementet for tredje og fjerde kvartal 2017 og første kvartal 2018. For budsjettformål er det lagt til grunn eit kontantutbytte for andre kvartal 2018 tilsvarande utbetalinga for første kvartal 2018.

Det er på den bakgrunnen foreslått å auke løyvinga med 366 mill. kroner, til 14 910 mill. kroner.

# Behandlinga av meirverdiavgift på tilskot til forprosjektering av fullskala CO2-handtering

I Prop. 14 S (2017–2018) vart det omtalt eit uavklart spørsmål om meirverdiavgift på tilskot til forprosjektering av fullskala CO2-handtering.

Midlar til dekning av industriaktørane sine utgifter til arbeid med forprosjektering av fullskala CO2-handtering er budsjettert som tilskot utan påslag for meirverdiavgift. Gassnova har henta inn ei ekstern juridisk vurdering som underbyggjer dette. Vidare har Gassnova innhenta ei førehandsuttale frå Skatteetaten av juli 2018. Skatteetaten fastslår at overføringa ikkje er avgiftspliktig. Som følgje av at Gassnova bare kan be om bindande førehandsuttale for eigne skatteforhold, har ikkje Skatteetaten teke stilling til om det skal bli berekna meirverdiavgift på overføringa mellom Gassnova og tilskotsmottakarane. Ei bindande førehandsuttale frå Skatteetaten føreset at førespurnaden gjeld framtidige, planlagde handlingar. Forprosjekteringa vart starta opp sommaren 2018.

Støttemottakarane har ansvaret for eigne vurderingar og å gi uttømmande opplysningar til avgiftsmyndigheitene om den avgiftsvise handteringa av mottekne tilskot.

# Bruk av fullmakter under petroleumsverksemda

Som ein del av den årlege behandlinga av statsbudsjettet gir Stortinget fullmakter til Kongen i statsråd og Olje- og energidepartementet knytte til petroleumsverksemda.

Nedanfor gjer Olje- og energidepartementet greie for bruk av desse fullmaktene sidan førre rapportering.

## Utbyggingsprosjekt på norsk kontinentalsokkel

Stortinget har samtykt i at Olje- og energidepartementet kan godkjenne prosjekt (planar for utbygging/anlegg og drift) på norsk kontinentalsokkel under følgjande føresetnader:

1. Prosjektet må ikkje ha prinsipielle eller samfunnsvise sider av betyding.
2. Øvre grense for dei samla investeringane per prosjekt utgjer 20 mrd. kroner.
3. Kvart enkelt prosjekt må vise akseptabel samfunnsøkonomisk lønsemd og vere rimeleg robust mot endringar i prisutviklinga for olje og naturgass.

Fullmakta har blitt nytta ved følgjande høve[[1]](#footnote-1):

Skogul

Departementet mottok 15. desember 2017 søknad om godkjenning av plan for utbygging og drift (PUD) av Skogul. Skogul er i hovudsak eit oljefelt. Det skal byggjast ut med ei enkel brønnramme, med eit produksjonsrøyr direkte kopla opp mot eksisterande røyrleidning frå det nærliggjande Vilje-feltet til Alvheim produksjonsskip (FPSO). Utbygginga er planlagt med framtidige tilkoplingshøve for andre funn i området. Venta produksjonsstart er 1. kvartal 2020. Rettshavarar er Aker BP ASA (operatør, 65 prosent) og PGNiG Upstream Norway AS (35 prosent).

Dei totale investeringane er i PUD anslått til om lag 1,5 mrd. kroner.

PUD for Skogul vart godkjent av Olje- og energidepartementet 23. mars 2018.

Valhall Flanke Vest

Departementet mottok 15. desember 2017 søknad om godkjenning av plan for utbygging og drift (PUD) av Valhall Flanke Vest. Den valde utbyggingsløysinga er ei botnfast brønnhovudplattform som normalt vil vere ubemanna. Innretninga skal plasserast fire kilometer vest for Valhall feltsenter, og vil bli fjernstyrt derfrå. Brønnstraumen skal førast til Valhall feltsenter for prosessering og vidare transport. Venta produksjonsstart er 4. kvartal 2019. Rettshavarar er Aker BP (90 prosent) og Pandion Energy AS (10 prosent).

Dei totale investeringane er i PUD anslått til om lag 5,5 mrd. kroner.

PUD for Valhall Flanke Vest vart godkjent av Olje- og energidepartementet 23. mars 2018.

Yme New Development

Departementet mottok 19. desember 2017 søknad om godkjenning av endra plan for utbygging og drift (PUD) av Yme. Den valde utbyggingsløysinga medfører bruk av eksisterande brønnar og infrastruktur på havbotnen. Vidare vil utbygginga bestå av ein oppjekkbar rigg med bore- og produksjonsanlegg. Seks nye brønnar vil bli bora. Brønnstraumen vil bli mellombels lagra i lagertank fram til eksport. Gassen i feltet som ikkje blir nytta til anten kraftgenerering eller gassløft vil bli reinjisert i reservoaret. Venta produksjonsstart er 2. kvartal 2020. Rettshavarar er Repsol Norge AS (55 prosent), Lotos (20 prosent), OKEA (15 prosent) og Kufpec (10 prosent).

Dei totale investeringane er i PUD anslått til 8,2 mrd. kroner.

Endra PUD for Yme vart godkjent av Olje- og energidepartementet 23. mars 2018.

Fenja

Departementet mottok 19. desember 2017 søknad om godkjenning av plan for utbygging og drift (PUD) av Fenja. Fenja-feltet er planlagt utbygd som ei undervassutbygging med to havbotnrammer og seks brønnar, som vert kopla opp mot Njord A-plattforma for prosessering. Venta produksjonsstart er i første kvartal 2021. Rettshavarar er Neptune E&P Norge AS (30 prosent), Point Resources AS (45 prosent), Suncor Energy Norge AS (17,5 prosent) og Faroe Petroleum Norge AS (7,5 prosent).

Dei totale investeringane er i PUD anslått til 10,2 mrd. kroner.

PUD for Fenja vart godkjent av Olje- og energidepartementet 5. april 2018.

Ærfugl

Departementet mottok 15. desember 2017 søknad om godkjenning av plan for utbygging og drift (PUD) av Ærfugl. Ærfugl er planlagt utbygd som ei undervassutbygging i to fasar med tre produksjonsbrønnar i kvar fase. Venta produksjonsstart er i fjerde kvartal 2020. Rettshavarar er Aker BP ASA (23,835 prosent), Equinor Energy AS (36,165 prosent), DEA Norge AS (28,0825 prosent) og PGNiG Upstream Norway AS (11,9175 prosent).

Dei totale investeringane er i PUD anslått til 8,5 mrd. kroner.

PUD for Ærfulg vart godkjent av Olje- og energidepartementet 6. april 2018.

Snorre Expansion Project (SEP)

Departementet mottok 21. desember 2017 søknad om godkjenning av endra plan for utbygging og drift (PUD) av Snorrefeltet for vidareutviklingsprosjektet SEP. SEP er eit omfattande prosjekt for auka utvinning. Utbyggingsløysinga består av seks havbotnrammer med 24 brønnar kopla opp mot Snorre A-plattforma, modifikasjonsarbeid på Snorre A-plattforma og import av injeksjonsgass frå Gullfaksfeltet. Formålet er å auke verdiskapinga frå feltet ut over kva som er mogleg med eksisterande infrastruktur. Venta produksjonsstart er i første kvartal 2021. Rettshavarar er Equinor Energy AS (33,27556 prosent), Petoro AS (30 prosent), ExxonMobil Exploration and Production Norway AS (17,44596 prosent), Idemitsu Petroleum Norge AS (9,6 prosent), DEA Norge AS (8,57108 prosent) og Point Resources AS (1,1074 prosent).

Dei totale investeringane er i endra PUD rekna til 19,3 mrd. kroner. SDØE sin del av investeringane i SEP er rekna til om lag 5,8 mrd. kroner. Stortinget har samtykt i at Olje- og energidepartementet kan pådra staten forpliktingar utover løyvingane i 2018 som følgje av staten si deltaking i SEP med inntil 6 mrd. kroner, jf. Prop. 85 S og Innst. 400 S (2017–2018).

Endra PUD for SEP vart godkjend av Olje- og energidepartementet 5. juli 2018.

Nova

Departementet mottok 15. mai 2018 søknad om godkjenning av plan for utbygging og drift (PUD) av Nova. Den valde utbyggingsløysinga er ei undervassutbygging med to havbotnrammer og seks brønnar kopla til Gjøaplattforma. Brønnstraumen blir ført gjennom nye røyr til Gjøa for prosessering og eksport. Venta produksjonsstart er i tredje kvartal 2021. Rettshavarar er Wintershall (35 prosent), Capricorn Norge AS (20 prosent), Spirit Energy Norge AS (20 prosent), Edison Norge AS (15 prosent) og DEA Norge AS (10 prosent).

Dei totale investeringane er i PUD anslått til 9,9 mrd. kroner.

PUD for Nova vart godkjent av Olje- og energidepartementet 27. september 2018.

Olje- og energidepartementet

tilrår:

At Dykkar Majestet godkjenner og skriv under eit framlagt forslag til proposisjon til Stortinget om endringar i statsbudsjettet 2018 under Olje- og energidepartementet.

Vi HARALD, Noregs Konge,

stadfester:

Stortinget blir bedt om å gjere vedtak om endringar i statsbudsjettet 2018 under Olje- og energidepartementet i samsvar med eit vedlagt forslag.

Forslag

til vedtak om endringar i statsbudsjettet 2018 under
Olje- og energidepartementet

I

Utgifter:

|  |  |  |  |
| --- | --- | --- | --- |
| VKKap. | Post | Formål | Kroner |
| 1800 |  | Olje- og energidepartementet |  |
|  | 21 | Spesielle driftsutgifter, kan overførast, kan nyttast under post 72, blir sett ned med  | 1 500 000 |
|  |  | frå kr 20 946 000 til kr 19 446 000 |  |
|  | 70 | Tilskot til internasjonale organisasjonar mv., blir sett ned med  | 4 600 000 |
|  |  | frå kr 7 800 000 til kr 3 200 000 |  |
|  | 71 | Tilskot til Norsk Oljemuseum, blir sett opp med  | 1 500 000 |
|  |  | frå kr 13 500 000 til kr 15 000 000 |  |
| 1810 |  | Oljedirektoratet |  |
|  | 01 | Driftsutgifter, blir sett opp med  | 3 500 000 |
|  |  | frå kr 302 200 000 til kr 305 700 000 |  |
|  | 23 | Oppdrags- og samarbeidsverksemd, kan overførast, blir sett ned med  | 10 000 000 |
|  |  | frå kr 116 750 000 til kr 106 750 000 |  |
| 1815 |  | Petoro AS |  |
|  | 72 | Administrasjon, Petoro Iceland AS, blir sett ned med  | 1 097 000 |
|  |  | frå kr 1 497 000 til kr 400 000 |  |
|  | 73 | Statleg deltaking i petroleumsverksemd på islandsk kontinentalsokkel, kan overførast, blir sett ned med  | 18 350 000 |
|  |  | frå kr 18 700 000 til kr 350 000 |  |
| 1820 |  | Noregs vassdrags- og energidirektorat |  |
|  | 22 | Flaum- og skredførebygging, kan overførast, kan nyttast under postane 45, 60 og 72, blir sett opp med  | 55 000 000 |
|  |  | frå kr 261 454 000 til kr 316 454 000 |  |
|  | 23 | Oppdrags- og samarbeidsverksemd, kan overførast, blir sett ned med  | 5 000 000 |
|  |  | frå kr 86 820 000 til kr 81 820 000 |  |
| 1830 |  | Forsking og næringsutvikling |  |
|  | 70 | Tilskot til Nordisk Energiforsking, blir sett ned med  | 1 000 000 |
|  |  | frå kr 11 300 000 til kr 10 300 000 |  |
| 1840 |  | CO2-handtering |  |
|  | 71 | Tilskot til Teknologisenter for CO2-fangst på Mongstad, blir sett ned med  | 2 000 000 |
|  |  | frå kr 195 000 000 til kr 193 000 000 |  |
| 2440 |  | Statens direkte økonomiske engasjement i petroleumsverksemda |  |
|  | 30 | Investeringar, blir sett ned med  | 1 000 000 000 |
|  |  | frå kr 25 000 000 000 til kr 24 000 000 000 |  |
| 2490 |  | NVE Anlegg |  |
|  | 24 | Driftsresultat | 0 |
|  |  | 1 Driftsinntekter  | -106 500 000 |  |
|  |  | 2 Driftsutgifter  | 101 700 000 |  |
|  |  | 3 Avskrivingar  | 4 600 000 |  |
|  |  | 4 Renter av statens kapital  | 200 000 |  |
|  |  | 5 Investeringsformål  | 0 |  |
|  |  | 6 Reguleringsfond  | -5 000 000 |  |
|  |  |  | -5 000 000 |  |
| (NY) | 45 | Større utstyrsanskaffingar og vedlikehald, kan overførast, blir løyvd med  | 1 400 000 |

Inntekter:

|  |  |  |  |
| --- | --- | --- | --- |
| VKKap. | Post | Formål | Kroner |
| 4800 |  | Olje- og energidepartementet |  |
| (NY) | 02 | Ymse inntekter, blir løyvd med  | 1 300 000 |
| 4810 |  | Oljedirektoratet |  |
|  | 01 | Gebyrinntekter, blir sett opp med  | 3 500 000 |
|  |  | frå kr 25 627 000 til kr 29 127 000 |  |
|  | 02 | Oppdrags- og samarbeidsinntekter, blir sett ned med  | 10 000 000 |
|  |  | frå kr 116 751 000 til kr 106 751 000 |  |
| 4820 |  | Noregs vassdrags- og energidirektorat |  |
|  | 02 | Oppdrags- og samarbeidsinntekter, blir sett ned med  | 5 000 000 |
|  |  | frå kr 86 820 000 til kr 81 820 000 |  |
|  | 40 | Flaum- og skredførebygging, blir sett opp med  | 6 000 000 |
|  |  | frå kr 21 000 000 til kr 27 000 000 |  |
| 5440 |  | Statens direkte økonomiske engasjement i petroleumsverksemda |  |
|  | 24 | Driftsresultat, blir sett opp med  | 31 200 000 000 |
|  |  | frå kr 93 500 000 000 til kr 124 700 000 000 |  |
|  |  | 1 Driftsinntekter  | 184 000 000 000 |  |
|  |  | 2 Driftsutgifter  | -30 100 000 000 |  |
|  |  | 3 Leite- og feltutviklingsutgifter  | -2 100 000 000 |  |
|  |  | 4 Avskrivingar  | -24 000 000 000 |  |
|  |  | 5 Renter av statens kapital  | -3 100 000 000 |  |
|  |  |  | 124 700 000 000 |  |
|  | 30 | Avskrivingar, blir sett ned med  | 2 000 000 000 |
|  |  | frå kr 26 000 000 000 til kr 24 000 000 000 |  |  |
|  | 80 | Renter av statens kapital, blir sett ned med  | 200 000 000 |
|  |  | frå kr 3 300 000 000 til kr 3 100 000 000 |  |  |
| 5490 |  | NVE Anlegg |  |
|  | 01 | Sal av utstyr mv., blir sett opp med  | 1 400 000 |
|  |  | frå kr 200 000 til kr 1 600 000 |  |  |
| 5685 |  | Aksjar i Equinor ASA |  |
|  | 85 | Utbytte, blir sett opp med  | 366 000 000 |
|  |  | frå kr 14 544 000 000 til kr 14 910 000 000 |  |  |

1. Til og med oktober 2018. [↑](#footnote-ref-1)